পণ না দেওয়ায় জ্যান্ত পুড়িয়ে খুন! নৃশংসতার সীমা ছাড়াল গ্রেটার নয়ডা

ওয়েব ডেস্ক: ফের নৃশংসতার সীমা ছাড়াল বিজেপি শাসিত রাজ্য। যোগীরাজ্যে আবার এক মহিলার বলি। দোষ একটাই, শ্বশুরবাড়ির দাবি করা পণের (Dowry) টাকা দিতে না পারায় কেড়ে নেওয়া হল তাঁর বেঁচে থাকার অধিকার। এক নারকীয় ঘটনার সাক্ষী হয়ে থাকল উত্তরপ্রদেশের (Uttar Pradesh) গ্রেটার নয়ডার (Greater Noida Murder) সিরসা গ্রামের বাসিন্দারা। নিকি নামের এক যুবতীকে জ্যান্ত পুড়িয়ে মারল তাঁরই স্বামী এবং শাশুড়ি। ইতিমধ্যে গ্রেফতার করা হয়েছে নিকির স্বামী বিপিন ভাটিকে।

নিকির বাপের বাড়ির অভিযোগ, ন’বছরের বৈবাহিক জীবনে বারবার পণের টাকার জন্য চাপ দেওয়া হত তাঁকে। টাকা না আনতে পারায় প্রথমে শুরু হয় শারীরিক নির্যাতন। পরে মানসিকভাবেও অত্যাচারের শিকার হতে থাকে নিকি। বৃহস্পতিবার রাতে কেড়ে নেওয়া হয় তাঁর জীবনটুকুও। নিকির একটা ছোট্ট সন্তান রয়েছে। সে নাকি মা’কে পুড়িয়ে মারার মর্মান্তিক দৃশ্য নিজের চোখে দেখেছে। মায়ের এমন নৃশংস মৃত্যু এখনও ভুলতে পারেনি সে।

আরও পড়ুন: লাগাতার বৃষ্টিতে বিপর্যস্ত ঝাড়খণ্ড! দেওয়াল চাপা পড়ে মৃত্যু অনেকের

সম্প্রতি সোশ্যাল মিডিয়ায় দুটি ভিডিও ভাইরাল হয়। প্রথমটিতে দেখা গিয়েছে, বিপিন ও তাঁর মা চুল ধরে টেনে-হিঁচড়ে নিকিকে সিঁড়ি দিয়ে নামাচ্ছেন। দ্বিতীয় ভিডিওতে আগুনে পুড়ে যন্ত্রণায় কাতর নিকিকে মেঝেতে পড়ে থাকতে দেখা যায়। প্রতিবেশীরা তাঁকে হাসপাতালে নিয়ে গেলেও বাঁচানো সম্ভব হয়নি। যদিও এই ভিডিওগুলির সত্যতা যাচাই করেনি কলকাতা টিভি ডিজিটাল।

নিকির দিদি কাঞ্চন জানিয়েছেন, তাঁর শ্বশুরিবাড়ির দাবি মতো ৩৬ লক্ষ টাকা না পাওয়াতেই খুন করা হয়েছে তাঁর বোনকে। কাঞ্চনের অভিযোগ, তাঁকেও একসময় একইভাবে নির্যাতন করা হত। সেকথা মনে করে তিনি বলেন, ‘‘ও বলত, আমরা যদি মরে যাই, আবার বিয়ে করব।’’ নিকির দিদির অভিযোগের ভিত্তিতে কাসনা থানায় মামলা রুজু হয়েছে। অভিযুক্ত তালিকায় রয়েছেন স্বামী, শ্বশুর, শাশুড়ি এবং ভাসুর। পুলিশ ইতিমধ্যেই স্বামীকে গ্রেফতার করেছে। বাকি অভিযুক্তদের খোঁজে তল্লাশি চালাচ্ছে পুলিশ।